ToekomsVenster: God se beloftes word altyd vervul(Foto: Nitish Meena/Unsplash.) “Ek sal hom nie in die steek laat nie. Ek sal goed wees vir hom. Ek sal hom help om ŉ ware wenner te wees.” − Psalms 89:25 (DB) Ek vertrou dat hierdie week se oordenkings jou verryk het, dat jy die beloftes van die Here ernstig opneem en jou lewe daarvolgens inrig. Nie magiese of towerformules nie, maar merkers vir die pad wat jy moet inslaan. Bybelse beloftes het ŉ toekomstige karakter. Dit gebruik woorde soos: “Ek sal, ek wil, ek gaan”. Dit gee jou iets om na te streef, om na uit te sien, om jou koers te gee, die regte rigting te laat inslaan. Wat God gister en eergister gedoen het is steeds die waarheid, maar dit is nie meer ŉ belofte nie tensy dit sê: “Soos ek met.., sal ek ook vir jou”. Daarvan is daar ook baie voorbeelde in die Bybel. “Soos met die waters van Noag is dit vir My: soos Ek met ŉ eed bevestig het dat die waters van Noag nie weer die aarde sal oorstroom nie, so bevestig Ek met ŉ eed dat Ek nie langer toornig op jou sal wees en jou sal straf nie.” − Jesaja 54:9 (AFR83) Sulke teksgedeeltes kyk terug en bevestig die geloofwaardigheid van God. Hy is betroubaar en gaan nooit op sy woord terug nie. Beloftes kan ook meerdere vervulling hê. Beloftes wat later Messiaans interpreteer is (heenwys na Jesus) het in die eerste plek betrekking gehad op die konteks waarbinne dit gegee is. Beloftes is soos ŉ blom wat oopvou. Jy ontdek al hoe meer, dit verras jou telkens, dit open nuwe perspektiewe en geleenthede. Blomme verwelk egter: “Gras verdor en blomme verwelk, maar die woord van ons God bly vir ewig.” − Jesaja 40:8 (AFR83) Ons het inderdaad met die beloftes van die Here met ŉ totaal ander kategorie te doen. Mense maak beloftes, maar met die beste intensies ooit kan daar omstandighede wees wat die realisering van daardie belofte onmoontlik maak. Die tyd waarin ons leef bevestig inderdaad die voorlopigheid van alles. Dit is dus ŉ goeie gewoonte om te sê: “As die Here wil”. “Julle moet eerder sê: ‘As die Here wil, sal ons lewe en sal ons dit of dat doen’.” − Jakobus 4:15 (AFR83) Die Here egter is nie aan omstandighede onderworpe nie. Hy is daarbo verhewe. “… maar hoog bo die geraas van baie waters, hoog bo die golwe van die see, troon die Here in sy koninklike mag.” − Psalms 93:4 (AFR83) “Ek het gesê Ek sal sy God wees, en dit sal Ek bly. Ek sal nie van plan verander nie.” − Psalms 89:36 (DB) Mag jy die vervulling van die beloftes wat die Here gegee het, en steeds gee, daagliks omarm en vanuit daardie realiteit leef.